Witlik sy dat her Hennyng van Rentelen is gewezet vor dem rade van Jacobs Abrahamessons weghene unde heft dit van des rades gunste vorworuen also: Wil Jacob irgenant to Lubeke wonen, vnde wil he een eghen hus kopen, dat men em toscriue in des stades boek to Lubeke, so scal he gheuen alle iar dem rade to Lubeke xx mark to den xx mark, de he rede vtghift. Vor desse xl mark scal Jacob vorbenomed vnde sin wif vnde sine kindere, de mit em in ener were sittet, wonen bynnen Lubeke, dewile he leuet, qwit vnde vry, dat he nicht scoten en scal, noch waken, noch wepenere vtmaken, noch nenerleye ding don, dat me vp de borgere settet. Vnde Jacob vnde sin gut scal hir leidet wezen, dewile he leuet, vnde een jar na sinem dode. Vnde eft Jacob vorbenomed wor tøghe pelegrimatze edder sin werf, dar scolden alle desse vorscreuene degedinge nicht mede broken wezen, men der gnade vnd vryheit scal Jacob bruken, dewile he leuet, alse hir vorcreuen is, men Jacob moste borgher werden, doch alle desser vryheit to brukende, alse hir vorscreuen steit. Dit is orlouet vnde vulbordet van dem rade, unde van des rades hete ghescreuen na Godes bort dusent drehundert in dem souen vnde negentegesten iare, in dem auende sunte Johannis des dopers unses Heren to middenzomere. Tughe sind hirto her Arnd Sparenberg vnde her Johan Crispin, radmanne to Lubeke, de van des rades hete hebben desse denkebreue to sik genomen.